እነ አቶ በረከት ስምዖን በተወሰነባቸው የቅጣትና የጥፋተኝነት ውሳኔ ላይ ይገባኝ እንላለን አሉ
የተከሰሱበት የሙስና ወንጀል ተቀይሮ በመደበኛ የወንጀል ሕግ ድንጋጌ ጥፋተኛ የተባሉት የቀድሞ የኢሕአዴግ ከፍተኛ ባለሥልጣን የነበሩት እነ አቶ በረከት ስምዖን፣ የተወሰነባቸውን የቅጣት ውሳኔ በመቃወም ለፌዴራል ጠቅላይ ፍርድ ቤት ይግባኝ ሰሚ ችሎት ይግባኝ እንደሚያቀርቡ ጠበቃቸው አስታወቁ፡፡የአማራ ክልል ጠቅላይ ፍርድ ቤት ሚያዝያ 26 ቀን 2012 ዓ.ም. ጥፋተኛ ባላቸው አቶ በረከት ላይ የስድስት ዓመታት እስራትና አሥር ሺሕ ብር ቅጣት፣ በአቶ ታደሰ ካሳ ላይ ደግሞ የስምንት ዓመታት የእስር ቅጣትና የ15 ሺሕ ብር የገንዘብ ቅጣት ዓርብ ሚያዝያ 30 ቀን 2012 ዓ.ም. ወስኖባቸዋል፡፡ምንም እንኳን ሚያዝያ 26 ቀን 2012 ዓ.ም. የጥፋተኝነት ውሳኔ ሲተላለፍባቸው፣ ‹‹እስካሁን ዝም ብለን በትዕግሥት የተከታተልነው ፍርድ ቤቱ ክሱንና ማስረጃዎቹን መርምሮ በነፃ ያሰናብተናል ብለን ነበር፡፡ ያ ባለመሆኑ ምንም የምናቀርበው የቅጣት ማቅለያ የለንም፤›› ያሉ ቢሆንም፣ ከሦስት ቀናት በኋላ ሲቀርቡ ስድስት የቅጣት ማቅለያዎችን አቅርበው እንደነበር ጠበቃቸው ለሪፖርተር ተናግረዋል፡፡ ክሱን ሲመረምርና ሲያከራክር የቆየው የአማራ ክልል ጠቅላይ ፍርድ ቤት ሚያዝያ 30 ቀን 2012 ዓ.ም. በሰጠው የቅጣት ውሳኔ ግን ቅር እንዳሰኛቸው ተናግረዋል፡፡ ፍርድ ቤቱ ካቀረቡት ስድስት የቅጣት ማቅለያዎች ውስጥ አራቱን በመውሰድ በ2002 ዓ.ም. በወጣው የቅጣት ማኑዋል መሠረት በእያንዳንዱ የቅጣት ማቅለያ ሁለት ሁለት እርከን የቀነሰ ቢሆንም፣ የወንጀሉን ደረጃና የጥፋተኝነት ውሳኔ በከባድ አንቀጽ ስለወሰነ በማቅለያው ላይ ያመጣው ለውጥ እንደሌለ ጠበቃዋ አስረድተዋል፡፡ጥፋተኛ የተባሉት የሕግ አንቀጽ ከባድ ሆኖ ሳለ የቅጣት ደረጃቸውንም ከባድ ማለት ተገቢ አለመሆኑ የገለጹት ጠበቃዋ፣ ሳይያዝላቸው በቀረው የቅጣት ማቅለያ፣ በአጠቃላይ ጥፋተኛ በተባሉበትና ቅጣት በተወሰነባቸው የሕግ ድንጋጌዎች ላይ ቅሬታ ስላላቸው ለፌዴራል ጠቅላይ ፍርድ ቤት ይግባኝ ሰሚ ችሎት ይግባኝ እንደሚያቀርቡ አረጋግጠዋል፡፡በሕገ መንግሥቱም አንድ ክስ ለቤተሰቦቹ ቅርበት ባለው እስር ቤት መታሰር እንዳለበት ስለሚደነግግ አቶ በረከት ስምዖን የመጨረሻው ቅጣት ስላረፈባቸው፣ ወደ አዲስ አበባ ማረሚያ ቤት ተዛውረው ቤተሰቦቻቸው ባሉበት አካባቢ እንዲታሰሩ እንደሚጠይቁ ጠበቃዋ ተናግረዋል፡፡ አቶ ታደሰ ካሳ ግን በሌላ መዝገብ የተከፈተባቸው ክስ ስላለ በዚያው ሊቀጥሉ እንደሚችሉ ጠቁመዋል፡፡የባለቤታቸውን የክርክርና የመጨረሻ የቅጣት ውሳኔ በሥፍራው እየተገኙ ሲከታተሉ የነበሩት የአቶ በረከት  ስምዖን ባለቤት ወ/ሮ አስኒ ፈንቴ በባለቤታቸው ላይ ስለተላለፈው የቅጣት ውሳኔ ግን በሚመለከት ለሪፖርተር እንደገለጹት፣ ባለቤታቸው ዕድሜ ልካቸውን ሲለፉ የኖሩ ንፁህ ሰው ናቸው፡፡ የእሳቸውን ንፅህና ለማወቅ የጻፉትን መጽሐፍ ማንበብ ብቻ በቂ ነው፡፡ በዚህ ዕድሜያቸው በሕመም እየተሰቃዩ እንደሆነ እየታወቀ እንደዚህ ያለ የቅጣት ውሳኔ መወሰን በባለቤታቸው ላይ የሞት ፍርድ እንደተፈረደባቸው አድርገው እንደሚወስዱት ተናግረዋል፡፡ እነ አቶ በረከት ሲታሰሩ ጀምሮ የነበራቸው ግምት ቀላል እንዳልነበረ የሚናገሩት ወ/ሮ አስኒ፣ ፍርድ ቤቱ ነገሩን ሲረዳና የሚቀርብለትን ማስረጃና ክስ ተመልክቶ በአጭር ጊዜ ይፈታቸዋል የሚል ግምት ቢኖራቸውም፣ ነገሩ እየተወሳሰበና አካሄዱ ሁሉ ፈሩን እየለቀቀ ሲሄድ ሆን ተብሎ እንጂ በወንጀል ምክንያት እንዳልታሰሩ ስለገባቸው የመጨረሻው ጥሩ እንደማይሆን ገብቷቸው እንደነበር ገልጸዋል፡፡ ‹‹ከ19 ዓመቱ ጀምሮ ለቤተሰቡ እንኳን ትኩረት ሳይሰጥ በንጽህና ሲያገለግል የነበረን ሰው ከፊት ሊያስቀምጡት ሲገባ፣ እንዲህ ማድረግና በማይገባ ሁኔታ መቅጣት ተገቢ አይደለም፤›› ብለዋል፡፡አቶ በረከት የጥረት ኮርፖሬት የቦርድ ሰብሳቢ፣ አቶ ታደሰ ካሳ ደግሞ ዋና ሥራ አስፈጻሚ ሆነው በሚሠሩበት ወቅት ከዳሸን ቢራ አክሲዮን የድርሻ ሽያጭ ለባህር ዳር ከተማ የኤሌክትሪክና ውኃ ስማርት ሜትርና ዊንድ ጄኔሬተር የሚያመርት ፋብሪካ ለማቋቋም የአዋጭነት ጥናት ሳይጠና ከዲቨንተስ ዊንድ ቴክኖሎጂ ድርጅት ጋር ባደረጉት ስምምነትና ሌሎች ድርጊቶች ጋር በተያያዘ፣ ከሚያዝያ 7 ቀን 2011 ዓ.ም. ጀምሮ ክስ ተመሥርቶባቸው ሲከራከሩ መቆየታቸውን መዘገባቸው ይታወሳል፡፡